Sophie Løhde (V), 2025-12-04:
Ja ja, formand.
Tak for ordet, formand, også når man skal bede om det en gang imellem.
Tak til ordførerne for jeres indlæg og konstruktive bemærkninger til det lovforslag, vi behandler nu, og som jo er et led i udmøntningen af vores sundhedsreform – den største reform af vores sundhedsvæsen i 20 år.
Noget opmærksomhed fik det i hvert fald, og det var sådan set ikke kun skidt.
For lovpakke 2b er blevet nærlæst, præciseret og ændret på en række punkter.
Noget skyldtes misforståelser og for stort fortolkningsrum i lovudkastet, f.eks. at man troede, at nu ville vi til at detailstyre almen praksis.
Noget andet skyldtes, som jeg også sagde åbent og ærligt, at buen visse steder var blevet spændt for hårdt i lovudkastet.
Det tager jeg naturligvis ansvar for som minister.
Det gør jeg ved at gøre det, man altid skal huske at gøre i politik, nemlig at huske, hvorfor man har to ører, og nogle gange også at slå dem ud og søge dialog.
Til den sidste ordfører for Alternativet tror jeg jeg vil anbefale, at man også læser det kommenterede høringsnotat, for høringssvarene bygger jo på det lovudkast, som på en række punkter nu er blevet ændret, og derfor var der en hel del misforståelser, i hvert fald i det, som ordføreren fik sagt her fra talerstolen i forhold til det lovforslag, som vi behandler her.
Det er godt, og det er vigtigt.
For de almenmedicinske tilbud skal og kan kun også udvikles med afsæt i alment praktiserende lægers faglighed, erfaringer og hverdag – til gavn for dem, som det hele handler om i sidste ende, nemlig patienterne.
Det gjorde vi i fællesskab med et bredt flertal her i Folketinget med det første lovforslag om sundhedsreformen, som særlig skal sikre en bedre fordeling af læger i de almenmedicinske tilbud, så alle borgere i højere grad kan sikres let og lige adgang til et almenmedicinsk tilbud.
Med det lovforslag, som vi nu behandler her i dag, lægger vi så også nu fundamentet for en ny organisering og et styrket og udbygget almenmedicinsk tilbud.
Vi ændrer den måde, vi styrer og udvikler almenmedicinske tilbud på, så rammerne er på plads, så der også er ordentlige vilkår for lægerne, og så de almenmedicinske tilbud kan varetage den nøglerolle, som de er tiltænkt i fremtidens sundhedsvæsen.
For borgerens egen læge er og skal fortsat være en grundsten i vores sundhedsvæsen.
Borgerens egen læge er hovedindgangen for langt de fleste af os og dermed også for de fleste borgere i forhold til det meste.
De praktiserende læger løfter allerede i dag en stor og en vigtig opgave, og selv om I måske har hørt mig sige det før, siger jeg det nu igen: Det er afgørende, at vi får styrket de almenmedicinske tilbud, så vi også kan sikre mere behandling og mere hjælp tættere på borgerne.
For alle borgere skal have let og lige adgang til et almenmedicinsk tilbud af høj kvalitet, uanset om de bor i Nordjylland eller i Nordsjælland.
Det er også derfor, at et centralt element i reformen handler om, at vi skal sikre, at der skal være mindst 5.000 læger i de almenmedicinske tilbud i 2035, mindst 5.000.
Det er 40 pct. flere praktiserende læger end i dag
Det stiller også nogle mindre krav til den måde, som vi organiserer tilbuddet på, f.eks. i forhold til samarbejdet mellem regionerne og de almenmedicinske tilbud.
Det bliver organiseret på en ny måde, hvor der skal være et ændret og jo i virkeligheden et endnu tættere samarbejde mellem det almenmedicinske tilbud og det øvrige sundhedsvæsen.
Der skal regionerne spille en ny rolle, hvor de får et stort ansvar for også at udvikle det almenmedicinske tilbud og sikre faglig ledelse i tæt samspil med det øvrige sundhedsvæsen.
Det vil jo i høj grad skulle ske i regi af sundhedsrådene.